प्रभाकर पाण्डेय
भोजपुरी नगरिया (BHOJPURI)
बुधवार, 31 अक्तूबर 2012
गोलिअउअल में मुद्दा बिला जाला
प्रभाकर पाण्डेय
शुक्रवार, 7 सितम्बर 2012
बोलS..बोलS..ए हमार बोकऊँ......
बसिया खइबS....की....टटका बना दीं.....बोलS..बोलS..ए हमार बोकऊँ......पता ना आगे चलि के इ बसियो नसीब होई की ना....गैस, किरोसीन...बिजली धीरे-धीरे महँगाता...ए सरकार के कुछ ना बुझाता।
बृहस्पतिवार, 30 अगस्त 2012
(रउआँ बेजोड़ बानी) सुकुलजी- 1
सुकुलजी जब घरे रहिहें त फटही बंडी अउर लुंगी पहिनी के, कांधे पर गमझा लटका के, नंगे गोरे पूरा गाँव का जवार घूमि दिहें पर उहे सुकुलजी जब कवनो रिस्तेदारी में जाए के तइयार होइहें त गवनही मेहरारू कुल की तरे सजिहें, सँवरिहें।
पता ना सुकुलजी के बाबूजी उनकी बिआहे में कोट सिउआ के सही कइने की गलती, इ हम ना कहि सकेनी पर आजुओ बिआहे की 20-22 साल बादो सुकुलजी के कोट ओहींगा चमकता। हँ इ अलग बाति बा की ओमे-किसिम-किसिम के बटाम लागि गइल बा। अब रउआँ सोंचति होखबि की इहाँ कोट के बखान काहें कइल जाता, त हम इ कहल चाहतानी की जब सुकुल जी कहीं पहुनाई में निकलिहें त इ आपन बिहउती कोट अउर बिहउती मोजा-जूता जरूर पहिनिहें।
सुकुलजी के अगर रऊआँ उनकी गाँव में देखि लेइबि त इहे कहबि के कवनो भकभेल्लर ह चाहें हँसमतिया के भाई ह पर उहे सुकुलजी जब गवनहीं मेहरारू कुल की तरे बनि-छनि के रिस्तेदारी में जाए के निकलिहें त लागि की कवनो दुबिआहा अब पहिले-पहल अपनी ससुरारि जाता।
सुकुलजी के इयादि आवते हमरा हँसी काहें आ जाला इहो बता देतानी अउर गारंटी दे तानी की रउओं आपन हँसी रोकि ना पाइबि। खैर हम त सुकुलजी के तीन-चार गो खेला देखले बानी ओमे से रउआँ सब के अबे एक्के गो सुनाइबि, काँहे कि सगरी सुना देहलहुँ पर मजा किरकिरा हो जाई।
हम सुकुल जी के जबन घटना बखाने जा तानी उ टटका बा, कहले के मतलब इ बा की पिछलहीं गरमिए में उनकर इ खेला हम देखनी।
बिआह-सादी के दिन रहे अउर हमहुँ नोकरी पर से छुट्टी ले के गाँवे गइल रहनी। रउआँ सब के त पते बा की बिआह-सादी की दिन में केतना नेवता गिरेला। अगर घर में 3-4गो सवांग होखे लोग तबो सबके एक-आध दिन आंतर दे के कवनो तिलक, बिआह आदि में जाहीं के परेला। हमार बाबा कुछ नेवता लिआ के आगे ध देहने अउर कहने की बाबू छाँटि ल की तूँ ए में से कगो में जइबS, वइसे तोहरी ऊपर बा ना त झुनझुन-मुनमुन के भेजि देइबि चाहें हमहीं चलि जाइबि। हम नेवतन के निहारे लगनी त का देखतानी की ओ ही में सुकुलोजी के नेवता बा। सुकुलजी के नेवता देखते तS हम ओ के खोलि के लगनी पढ़ें। सुकुलजी की छोट बहिन के बिआह रहे अउर एकदिन की बादे तिलक रहे। अब हम काहे के अउर नेवतन के देखीं, हम दउरि के बाबा की लगे गइनी अउर कहि देहनी की सुकुलजी वाला तिलक अउर बिअहवो में हमहीं जाइब। बाबा कहने नया रिस्तेदार हउअन अउरी तिलके में घरभरी के चले के कहले बाने। तोहार बाबूओजी आ रहल बाने बिहने सबेरे, ओ तिलके में जाए खातिर। फेर बाबा कुछ सोंचि के बोलने ठीक बा तूँ अउर तोहार बाबूजी चलि जइहS जा। हमरा त अंदर से लड्डू फूटत रहे, हम कहनीं ठीक बा।
दूसरा दिन हम बाबूजी की साथे दुपरिअवे में सुकुलजी की इहाँ पहुँच गइनी। सुकुलजी बहुते बीजी रहने ए से ढेर बात ना हो पावल ना कवनो खेले देखे के मिलल पर हमरा पूरा यकीन रहे की सुकुलजी की बहिन के बिआह ह त सुकुलजी जरूर आपन खेला देखइहें।
तिलक पहुँचि गइल लइका की दुआरे पर। अरे इ का तिलक त चढ़ि गइल पर तिलक चढ़ले की बादे अचानक हल्ला सुनाए लागल। सुकुलजी के बाबूजी अउर लइका की काका में लेन-देन के ले के कुछ बतकही होत रहे। हमहँ उहाँ पहुँचनी। सुकुलजी त पहिलहीं से उहाँ बँसखटिया पर मुँह लटका के बइठल रहने। सुकुलजी के बाबूजी खूब तेज आवाज में कहने की हमार सामान वापस क दS...तहरी घरे हमरी लइकिनी के बिआह ना होई। लइको के काका जोर से कहने की घर में से इनकर सामान ले आके वापस क द सन। इ बहुत चालू बाभन बाने सन। कहतानेसन कुछ अउर तथा करतानेसन कुछ अउर। सुकुलजी के बाबूजी सुकुलजी पर घोंघिअइने, "इ सब, एही सारे मउगे के कइल-धइल हS...का तय कइले बा..का नाहीं केहू के बतवले नइखे..अउर पूछले पर कहत रहल हS की हम बानी न सब संभारी लेइबि..तूँ टेंसन मति लS।"
अरे इ का ए दादा। सुकुलजी की बाबूजी की एतना कहते सुकुलजी त लगने भोंकार पारि के खूब जोर-जोर से रोवे। एइसन लागे की कवनो मेहरारू गवने जा तिया। सब लोग एकदम सांत हो गइल पर सुकुलजी आपन रोवल चालू रखने अउर बीच-बीच में रुँआँसे बोली में बोलत जाँ, " इ हमार बाप नइखन, कसाई बाने। हर जगहिए कुछ न कुछ नाटक क के सब काम बिगाड़ि देने। खरमतियो कि बिआहे में इ एहींगा नाटक कइले रहनें..ऊँ...ऊँ...ऊँ.......।" अरे अब त सुकुलजी के बाबूजी के ठकुआ मारि देहलसि, उ एकदम से चुप हो गइने, उनकर मुँह झँउआ गइल। एकरी बाद सुकुलजी उठने अउर रोवते लइका की काका से हाथि जोड़ि के कहने, "निकलवा दीं महराज, हमार समान। हमार बापे एइसन बा। राउर कवनो दोस नइखे.ऊँ...ऊँ...ऊँ.......।"
सुकुलजी के रोवाई से सब गमा गइल रहे, सोंचे पर मजबूर हो गइल रहे पर हमार हँसी रुके ना...काँहे कि हमरा पता रहे की अब सुकुलजी की दाँव से केहू बँची ना। लइका के काका केतनो हुँसीयार होखों पर उनकरा अब फँसहिंके बा।
सुकुलजी के रोवाई अब अउर तेज होत जाव....बीच-बीच में कहल करें...अब हमार बहिन कुँआरे रही...जब बापे एइसन बा...त का कइल जा सकेला। अब त सुकुलजी की अगल-बगल में कईगो रिस्तेदार जुटी के समझावे लागल रहे लोग...बाबू..चुपा जा...ओने लइका की कको के समझावे खातिर कइगो मेहरारू (लइका के बुआ, ईया) घर में बाहर आ गइल लोग। लइका के ईया लइका की काका से कहली, "जा ए मास्टर, तोहरा इजति के कवनो लाज नइके। दुआरे पर हित-नात के बोला के एतना नाटक कS देहलS। देखबS सुकुल बाबू केतना रोवताने।"
अब हमरा पूरा यकीन हो गइल रहे की सुकुलजी अपनी खेला में कामयाब हो जइहें, काहें कि लइका के फुआ, माई, ईया सबलोग एकट्ठा हो के सुकुलजी के चुप करावे लागल अउर लइका की काका के डांटे लागल। लइका के कको ठकुआ गइल रहनें। हमार हँसी अब रूकले मान के ना रहे। काहे के सामान अब घर में से बाहर आओ, जे जहें रहे उहवें गमा गइल रहे। तिलकहरू लोग आराम से खाइल-पियल। अब लइका की काका के तनको हिम्मत ना रहे की एको सब्द बोलें। घर में जा के एकदम से गमा गइने। एकरी बाद बिआहो एकदम निमने-निमने बीत गइल। बिआह बितले की बाद हम सुकुलजी से कहनी की महराज राऊर कवनो जबाब नइखे, जहाँ सुई ना घुसी उहाँ रउआँ हाथी घुसा देइबि, काम परले पर गदहवो के बाप बना लेइबि। सुकुलजी की चेहरा पर कुटिल मुस्कान तैरि गइल।
बाद में पता चलल की सुकुलजी लइका की ओर से जेतना फरमाइस भइल रहे सब मानि ले ले रहने...पर देखा देहने लइका की काका के अँगूठा।। जय हो।।
-प्रभाकर पाण्डेय
रविवार, 22 अप्रैल 2012
लागि गइल बाति, किना गइल टेक्टर
हमरा इयादि बा, दुपहरिया के समय रहे हम चउराहा पर बाबू साहब की दोकानि पर बैठि के पेपर पढ़त रहनि। बाबू साहब गरमागरम इस्पेसल चाय बना के देहने। हम चाय की चुस्की की साथे पेपर के फेर पलटे लगनी। अबहिन हमार चाय पियल खतम ना भइल रहे तबलेकहीं एगो नया टेक्टर बाबू साहब की दोकानि की सामने आके रूकल। ओपर से ड्राइबर उतरल उ कपारे पर कत्ती बँधले रहे। उ ड्राइबर आपन लुंगी सरियावत बाबू साहब की दोकानी की ओर बढ़ल। बाबू साहब की दुकानी में पहुँच के उ चाय के माँग कइलसि अउर उहवें बेंचें पर बइठि गइल।
बाबू साहब हमरी ओर इसारा कइने अउर कहने, देखलS बाबा, मेहनति में केतना दम बा? अरे इ हमरिए गाँव के हउअन, 10 दिन पहिले ले दूसरे के टेक्टर चलावत रहने हँ अउर एक हप्ता पहिलहीं इ आपन खुद के नया टेक्टर निकाली लेहने हँ। बाबू साहब की एतना कहते उ टेक्टरहा भाई कहने, "ए बाबू साहब तूँ चाय पियावS अउर चाय बेंचS। टेक्टर किनल गजरा मुरई के काम नइखे।" एतना सुनि के बाबू साहब हँसने अउर कहने, "दुर बुरबक, हम कहाँ कहतानी की टेक्टर किनल आसान बा? टेक्टर अउर हाथी राखल सबकी मान के नइखे। अरे अगर तोर भाई बहरा नाहीं कमात रहित तो तोरिओ सिरे टेक्टर नाहीं बधाँइल रहित।"
पता ना बाबू साहब के इ बाति सुनि के ओ टेक्टरहा के का भइल कि उ आग-बबूला हो गइल अउर तैस में कहलसि, "ए बाबू साहब तोहरी गाड़ी में दम नइखे टेक्टर राखे के। बड़हन-बड़हन जाने दहाइल जा अउर गदहा पूछे केतना पानी। तहरी जइसन बाबू साहब लोगन के हम खड़ें-खड़ें खरीद सकेनीं।" अरे इ का एतना बाति सुनलहूँ की बाद भी बाबू साहब तनको गरमइने ना अउर चाय के गिलास ओ टेक्टरहा की ओर बढ़ावत कहने की काँहे रिसिआतारे भाई, ले चाय पिउ। पर ओ बेरा बाबू साहब की मन में कुछ त चलत रहे जवन उनकी चेहरा पर भी नरमी-गरमी, हँसी की हाव-भाव से परकट होत रहे।
ओ टेक्टरहा की गइले की बाद बाबू साहब गाँव में से अपनी छोट भाई के बोलववने। हम चाय के पइसा बाबूसाहब के देत कहनी की बाबू साहब अब हम चलतानी। बाबू साहब हमरी ओर कातर दृष्टि से देखने अउर कहने बाबू 5 मिनट अउरी बइठS, तोहसे एगो काम बा। हम बिना कुछ कहले फेरू से उहवें कुर्सी पर बइठि गइनीं। एकरी बाद बाबू साहब अपनी छोट भाई से कुछ बतिआवे लगने अउर कहने की साइकिल ले के दउड़ु।
बाबूसाहब के छोट भाई साइकिल उठवलसि अउर गाँव की ओर चलावत निकलि गइल। एकरी बाद बाबू साहब एगो सादा पन्ना हमरी ओर बढ़वने अउर कहने बाबू तनि लिखि द। हम उनकरा के कवनो जबाब ना देत जेबे में से पेन निकाली के उनकरी कुछ कहले के इंतजार करे लगनीं।
अचानक बाबू साहब कुछ सोंचले की बाद कहने, "रामे ह, रामे.....लिखS बाबू..पंडीजी- 40 हजार।" हम लिखि लेहनीं ओकरी बाद बाबू साहब कहने की दूसरा नंबर पर लिखS....बड़का पहुना 60 हजार।...तीसरा नंबर पर मउसा 20 हजार। इकरी बाद बाबू साहब एक-एक क के बोले लगनें कि फलाना बाबा ...हेतना अउर फलाना भाई हेतना। उ लगभग 15- 16 आदमी के नाव अउर ओकरी आगे पइसा लिखवा देहने।
इ सब लिखले की बाद हम ओ कागज के उनकरी ओर बढ़ावे लगनी त उ कहने अरे बाबू, जोड़ि के बताव की केतना भइल? बाबू साहब के बाति सुनि के हम पूरा हिसाब जोड़ि के कहनी कि 6 लाख से तनि ऊपरे हो गइल बा। अरे इ का हमरी एतना कहते त बाबू साहब उछलि के कहने...त अब हमरो लिया गइल टेक्टर...ए में से कुछु ना त 3-4 लाख त मिलिए जाई। हम कुछ समझि ना पवनी पर बिना कुछु पूछले उ कागज बाबूसाहब की ओर बढ़ाके उठनी अउर चउराहा पर से तिरछे अपनी गाँव की ओर चल देहनीं।
ए घटना की घटले की दु दिन बादे सबेरवे-सबेरहें किसुना भाई कहने की चउरहवा पर के बाबूओसाहब चाय-ओय बेंचि के टेक्टर खरीद लेहनें। हमरा तनको ताज्जुब ना भइल काहें कि हम समझि गइलीं की बाबू साहब ओ 15-16 आदमी से करजा ले के टेक्टर खरीदले होइहें। ओइ दिन फेर से लगभग 9-10 बजे हम चउरहा पर पेपर पढ़ें पहुँचनि त का देखतानी की बाबू साहब की दुकानी की सामने एगो मेसी (टेकेटर) खड़ा बा। दु-चार आदमी उहाँ खड़ा बा अउर बाबू साहब कपारे पर गमछा बाँधि के पाम चबात ओ लोगन से कुछ बतिया रहल बाने। हमके देखते बाबूसाहब कहने की बाबू आजु के चाय फ्री में।
खैर तैस में आ के बाबू साहब त टेक्टर खरीद लेहने पर का उ ठीक कइनें? हम रउआं सब के बता दीं की कमाई नाहीं रहले पर भी बहुत जाने दहेज में मोटरसाइकिल माँगि ले ला लोग पर ओमें पेटरोल भरावे खातिर उ लोग रोजो 10-20 किलो धान-गेहूँ बेचेंला लोग अउर एक दिन एइसन आ जाला की ना त खेत बिकाला अउर ना त उ मोटरसाइकिल....एहिंगा कुछ लोग बड़का बने खातिर खेत बेंचि के टेक्टर-ओक्टर खरीद ले ला लोग अउर बाद में पता चलल की सगरी खेतवो बिका गइल अउर टेक्टरओ के बैंकवाला खींचि के ले के चलि गइने सन।
गाँव-ओंव में एइसन घटना आम बाति बा...पर खैर हम रउआँ सब के बता दीं कि बाबू साहब आजु अपनी मेहनति की बल पर दु गो टेक्टर के मालिक बाने अउर सबके कर्जा-ओरजा भी भरि देले बानें।
काम एइसन करीं जवने खातिर बाद में पछताए के ना पड़ें।
जय भोजपुरी
बुधवार, 11 जनवरी 2012
आईं भस्टाचार मेटावल-मेटावल खेलल जाव
जय हिंद, जय भारत।।
awa_Deva awa_Deva npi_Deva bho_Deva awa_Deva awa_Deva bho_Deva bho_Deva awa_Deva hne_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva awa_Deva awa_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva npi_Deva hne_Deva bho_Deva